
Referat fra bestyrelsesmøde
Tirsdag d. 15. september 2026 kl. 19.30 i klubhuset
Deltagere:
· Formand Dennis Jensen
· Næstformand Tommy Sørensen
· Seniorformand Simon Krøll Pedersen
· Ungdomsformand Berit Fischer
· Kasserer Charlotte Larsen
· Suppleant Martin Jensen (fraværende)
· Suppleant og referent Rebecca Noer Opiola

Godkendelse af referat
Referatet fra sidste møde blev godkendt uden bemærkninger.

Nyt fra Formanden/Seniorformanden
Der er nedlagt to protester for to forskellige kampe. Den ene var i forbindelse med en U17 kamp, mens den anden var i forbindelse med en U13 kamp. Begge protester blev nedlagt fordi, at modstanderholdene havde benyttet ulovlige spillere.
Der er holdt møde med Sport24 vedr. fremtidigt samarbejde om spillertøj og øvrigt udstyr, da Seiffert Sport som tidligere nævnt har opsagt vores nuværende samarbejde. Sport24 kan tilbyde en trepartsaftale mellem klubben, Sport24 og en udvalgt leverandør, eksempel Craft, som vi benytter nu. Sport24 kan tilbyde samme gode eller endda bedre service samt en webshopløsning både til klubben, medlemmer og andre, der ønsker at købe tøj eller merchandise. Der er bred enighed om at tage imod tilbuddet fra Sport24.

Nyt fra Ungdomsformanden
12 personer har tilkendegivet, at de gerne vil hjælpe til som frivillig i klubben på baggrund af det spørgeskema, som Berit har sendt ud. Berit arbejder videre med at få disse 12 personer med i klubbens arbejde.
Der blev afholdt trænermøde den 1. september. Mødet gik rigtig fint.
Der er nu booket baner for vintersæsonen.
Næstved Kommune har sagt ja til at betale for en rampe til Glumsø. Bestyrelsen er i gang med at indhente tilbud på at få det lavet.
Sidste lørdag i august havde klubben en stand i forbindelse med KOKS i Glumsø. Dagen forløb fint på trods af gråvejr.

Økonomi
Økonomien ser fortsat god ud.
Driftsresultatet for året er pt. på 77.000 kr. i overskud. 
Der er pt. registreret 263 medlemmer i klubben, hvor  4 medlemmer i restance med betaling af det seneste kontingent.

Rygepolitik
Det blev drøftet, hvorvidt der er behov for at lave en rygepolitik.
Der var enighed om, at der generelt ikke er problemer med rygning eller cigaretskod på klubbens område og at der derfor ikke er behov for at udarbejde en rygepolitik.

Bør klubbens værdier opdateres (findes på hjemmesiden) 
Det fremgår af klubbens hjemmeside, at Suså IF arbejder efter følgende værdier:
Klubånd  -  Vi repræsenterer vores klub med gejst, vilje og stolthed. Trænere, ledere, udvalgte, forældre og medlemmer forpligtes til at udvise engagement i alle klubbens gøremål, og involvere sig maksimalt for at klubben til stadighed udvikler sig, og dermed gøre det til en attraktiv klub for alle.
Respekt / Fairplay  - Vi respekterer hinanden, medspillere som modspillere og dommere, så fodbold bliver en god oplevelse.
Åbenhed  - I Suså IF ønskes stor åbenhed i forhold til ting, der rører sig i klubben.
Der tales kun et "sprog". Alle beslutninger, holdninger og vedtagne regler formidles gennem klubbens hjemmeside.
Ærlighed  -  Alle med tilknytning til Suså IF - trænere, ledere, udvalgte, medlemmer, forældre og sponsorer skal i alle henseender optræde ærligt.
Loyalitet  -  Alle med tilknytning til Suså IF - trænere, ledere, udvalgte, medlemmer, forældre og sponsorer er loyale overfor de beslutninger, politikker og aftaler, der er truffet.
I det omfang det er muligt, skal man støtte vores samarbejdspartnere.
Der er enighed om, at værdierne bør gennemgås og eventuelt opdateres.
Berit og Dennis sætter gang i dette arbejde og inddrager Børneudviklingstræneren.

Julefrokost
Datoen er sat 7. november. Tidspunktet bliver kl. 17.00.
Dennis laver et udkast til en invitation. Berit sender invitationen ud gennem DBU app’en.
Beslutning om lokation træffes, når vi kender deltagerantallet.

Jubilæumsdonation (Lion’s)
I anledning af 50-års jubilæet for Lions Suså uddeles ekstraordinære donationer for i alt 500.000 kr. til lokale formål og foreninger. 
Det blev drøftet, om vi med fordel kan søge penge til klubben.
Det blev forslået at søge midler til nyt spillertøj til børneholdene fra U7 Mix op til og med U14 piger i forbindelse med, at vi starter et nyt samarbejde med Sport24.
Dennis arbejder videre med dette.

Ting, der forsvinder
Der er en udfordring med ting, der forsvinder i klubben.
Der er bestilt bolde for 4 uger siden for i alt 12.000 kr. Der er allerede forsvundet en stor del af disse bolde. Derudover er der også forsvundet kegler og lignende.
Det blev drøftet, hvordan problemet kan løses.

Mødevogn
Der er problemer med strømmen i vognen. Dennis er i dialog med Herlufmagle Hallen om, hvordan dette kan løses.
Der er bestilt møbler til vognen.

Julegaver
Der udleveres julegaver d. 19. december fra kl. 10.00 til kl.11.00 i klubhuset inden det årlige julestævne.

Fotografering
En fotograf har tilbudt at fotografere klubbens hold. Billeder kan bestilles og betales, når man har set resultatet. Der skal således ikke betales for noget, hvis man ikke ønsker at købe. Og betaling sker først, når man har set resultatet.
En holdleder har tilbudt at stå for koordinering mellem fotografen og holdene.
Der er opbakning til, at Berit sætter gang i processen.

Evt.
Strategi: Hvad er vores mål for klubben – handlingsplaner for at nå disse mål. Det arbejder vi videre på i sammenhæng med strategierne.
Rampen i Glumsø – Simon har været i dialog med en, der gerne vil afgive et bud på at lave en rampe. Han afventer et endelig tilbud. Når han modtager et endeligt tilbud, sendes det videre til Berit, der videreformidler til Næstved Kommune.

Næste møde
Dato og tidspunkt for næste møde blev fastlagt til 20. oktober kl. 18.00. 

